Tuutilaulu
Nuku, nuku nuppuni,
 äläkä sä herää:
 Eihän ole, kultani,
 täällä sulle erää.

 Nuku, nuku nuppuni,
 nuku ikiunta:
 Täällä ompi osanasi
 syksyä ja lunta.

 Eilen isä kuopattiin,
 huomena sä, kulta.
 Pian munkin lapsi niin
 peittävi jo multa.

 Köyhän osa onneton
 ompi sekä nurja,
 iloton ja toivoton,
 kova, kolkko, kurja.

 Rikas lapsi lepäjää
 alla kultakankaan,
 köyhällepä ees’ ei jää
 pala aivinankaan.

 Onko sulla nälkä vai
 mik’ on tuska sulla?
 Tyhjä, tyhjä rinta kai
 aivan ompi mulla.

 Nälkähän on mun ja sun;
 kova on se tauti.
 Nuku, nuku nuppu mun,
 unen rohto nauti.

 Nuku, nuku nuppuni,
 äläkä sä herää.
 Eihän ole, lapseni,
 täällä sulle erää!